Eitt mikilvægasta málið sem mun koma til kasta Alþingis á vorþingi er frumvarp Guðmundar Inga Guðbrandssonar , umhverfis - og auðlindaráðherra , um stofnun Hálendisþjóðgarðs . Þetta er mál sem hefur verið lengi í vinnslu og ferlið ber þess merki að vandað hefur verið til verksins . Hálendi Íslands er einstakt svæði á heimsvísu þar sem finna má afar fjölbreytt landslag og náttúru . Tilkoma þjóðgarðs myndi styrkja umgjörðina og gefa almenningi betri tækifæri til að upplifa töfra hálendisins . Meðal þeirra álitaefna sem greiða þarf úr er hvort og hvernig orkuvinnsla og þjóðgarður fara saman . Augljóslega verða aldrei allir fullkomlega sáttir þegar tekist er á um hagsmuni orkunýtingar og náttúruverndar . Sjálfur hefur ráðherrann sagt að frumvarpið sé málamiðlun . Væri hann einráður myndu engar nýjar virkjanir rísa á hálendinu . Rammaáætlun var einmitt málamiðlun ólíkra sjónarmiða og þótt deilt sé um flokkun einstaka virkjunarkosta hefur þetta fyrirkomulag dugað ágætlega . Miðað við drögin að frumvarpi um Hálendisþjóðgarð verður dregin lína í sandinn við 3. áfanga rammaáætlunar . Alþingi mun á vorþingi einmitt fjalla um þann áfanga rammaáætlunar og flokkun virkjunarkosta hennar . Einn virkjunarkostur í nýtingarflokki myndi samkvæmt tillögu að rammaáætlun lenda innan þjóðgarðsins en það er Skrokkalda . Landvernd hefur varað við þeim áformum en virkjunin yrði staðsett á milli Vatnajökuls og Hofsjökuls . Það færi vel á því að þingmenn myndu færa Skrokköldu úr nýtingarflokki en áætluð orkuvinnsla virkjunarinnar er 345 gígavatnsstundir á ári . Til samanburðar var heildar orkuvinnsla á Íslandi tæplega 20 þúsund gígavatnsstundir árið 2018 . Hér eru ekki slíkir hagsmunir undir að það réttlæti virkjun á þessum stað sem myndi rýra verulega gildi Hálendisþjóðgarðs . Þá á eftir að taka afstöðu til valkosta í biðflokki en fjölmargir þeirra eru innan marka fyrirhugaðs þjóðgarðs . Verði lög um stofnun Hálendisþjóðgarðs samþykkt er ljóst að virkjunarkostir í biðflokki innan þjóðgarðs þurfa að standast afar strangar kröfur til að færast í nýtingarflokk . Allir flokkar á þingi nema Miðflokkurinn skrifuðu undir skýrslu sem frumvarp um þjóðgarðinn byggir á . Það vekur vonir um að góð pólitísk samstaða náist um stofnun þjóðgarðs . Það felast mikil tækifæri í þessu verkefni en um leið fylgir því mikil ábyrgð . Umhverfisráðherra hefur sagt að stofnun Hálendisþjóðgarðs yrði stærsta framlag Íslendinga til náttúruverndar hingað til . Það er í höndum Alþingis að tryggja að svo megi verða .